กรณีศึกษา กองทุนความมั่งคั่งแห่งชาติของ Norway มูลค่าลดลง 6 แสนล้าน
เศรษฐกิจที่ตกต่ำจากผลกระทบของโรคระบาด Covid-19 ส่งผลกระทบกับนักลงทุนไปทั่วโลก   รวมถึงกองทุนความมั่งคั่งแห่งชาติของประเทศนอร์เวย์ ซึ่งเป็นกองทุนความมั่งคั่งแห่งชาติที่ใหญ่ที่สุดในโลก
26 ส.ค. 2563

กรณีศึกษา กองทุนความมั่งคั่งแห่งชาติของ Norway มูลค่าลดลง 6 แสนล้าน /โดย ลงทุนแมน
เศรษฐกิจที่ตกต่ำจากผลกระทบของโรคระบาด Covid-19 ส่งผลกระทบกับนักลงทุนไปทั่วโลก 
รวมถึงกองทุนความมั่งคั่งแห่งชาติของประเทศนอร์เวย์ ซึ่งเป็นกองทุนความมั่งคั่งแห่งชาติที่ใหญ่ที่สุดในโลก
ถ้านับจากต้นปีที่ผ่านมา มูลค่าของกองทุนได้ลดลงไปแล้วกว่า 651,000 ล้านบาท
เรื่องนี้เป็นอย่างไร ลงทุนแมนจะเล่าให้ฟัง
╔═══════════╗
สัมผัสเทคโนโลยีรูปแบบใหม่จากสตาร์ตอัปไทย
Blockdit เป็นแพลตฟอร์มของแหล่งรวมนักคิด
ที่ช่วยอัปเดตสถานการณ์ ในรูปแบบบทความ วิดีโอ
รวมไปถึงพอดแคสต์ ที่มีให้ฟังระหว่างเดินทางด้วย
ลองใช้กันที่ 
╚═══════════╝
ก่อนอื่นเราต้องทำความเข้าใจความหมายของคำว่า “กองทุนความมั่งคั่งแห่งชาติ” กันก่อน
กองทุนความมั่งคั่งแห่งชาติ เป็นกองทุนที่รัฐบาลจัดตั้งขึ้นเพื่อบริหารจัดการทุนสำรองระหว่างประเทศ หรือสินทรัพย์ที่เกิดจากรายได้จากทรัพยากร ที่ถูกสะสมไว้เป็นจำนวนมากจนเกินความต้องการ
ซึ่งกองทุนนี้ จะถูกนำไปลงทุนในสินทรัพย์ประเภทต่างๆ แล้วนำผลตอบแทนที่ได้ กลับมาสร้างประโยชน์ให้กับประเทศชาติอีกทีหนึ่ง
โดยทั่วไป กองทุนลักษณะนี้สามารถนำเงินไปลงทุนในตราสารได้ทั้ง 2 รูปแบบคือ
1. ตราสารทางด้านการเงิน (Financial Assets) เช่น หุ้นสามัญ ตราสารหนี้ สินทรัพย์ทางเลือกอื่นอย่างทองคำ
2. ตราสารที่ไม่ใช่ตราสารทางด้านการเงิน (Non-Financial Assets) เช่น อสังหาริมทรัพย์
ถ้าถามว่า ปัจจุบันกองทุนความมั่งคั่งแห่งชาติที่ใหญ่ที่สุดในโลก 3 รายแรก มาจากประเทศไหนบ้าง
1. กองทุนความมั่งคั่งแห่งชาติของนอร์เวย์ มีมูลค่าของกองทุน 37.2 ล้านล้านบาท
2. กองทุนความมั่งคั่งแห่งชาติของจีน มีมูลค่าของกองทุน 29.6 ล้านล้านบาท
3. กองทุนความมั่งคั่งแห่งชาติของสหรัฐอาหรับเอมิเรตส์ มีมูลค่าของกองทุน 21.9 ล้านล้านบาท
หมายความว่า กองทุนความมั่งคั่งแห่งชาติที่ใหญ่ที่สุดในโลก คือ กองทุนความมั่งคั่งแห่งชาติของนอร์เวย์ 
ซึ่งกองทุนนี้ถูกจัดตั้งขึ้นโดยการนำเงินที่เป็นรายได้ส่วนเกินจากการส่งออกน้ำมันของประเทศ ไปลงทุนเพื่อสร้างผลตอบแทน
ถ้าถามว่ารายได้จากการส่งออกน้ำมันของประเทศนอร์เวย์มีมูลค่ามากแค่ไหน?
ในปี 2019 นอร์เวย์เป็นประเทศที่มีมูลค่าการส่งออกน้ำมันดิบมากที่สุดเป็นอันดับที่ 11 ของโลก โดยมีมูลค่าเกือบ 1 ล้านล้านบาท ซึ่งคิดเป็นสัดส่วนประมาณ 8% ของ GDP ของประเทศนอร์เวย์
ในปี 1998 กองทุนความมั่งคั่งแห่งชาติของนอร์เวย์ มีมูลค่า 725,000 ล้านบาท ขณะที่ปัจจุบัน มูลค่าของกองทุนเพิ่มขึ้น เป็น 37.2 ล้านล้านบาท หรือคิดเป็นการเพิ่มขึ้นประมาณ 51 เท่า ในระยะเวลา 22 ปี 
ซึ่งมูลค่านี้มากกว่า GDP ของประเทศนอร์เวย์เกือบ 3 เท่า
ปัจจุบัน สัดส่วนการลงทุนของกองทุนความมั่งคั่งแห่งชาติของนอร์เวย์ แบ่งเป็น
การลงทุนในหุ้น 69.6%
การลงทุนในตราสารหนี้ 27.6%
การลงทุนในอสังหาริมทรัพย์ 2.8%
โดยกองทุนความมั่งคั่งแห่งชาติของนอร์เวย์ มีการลงทุนในหุ้นของบริษัทต่างๆ กว่า 9,200 แห่ง ที่กระจายอยู่ใน 74 ประเทศทั่วโลก และกระจายอยู่ในหลายอุตสาหกรรม
ซึ่งในช่วง 6 เดือนแรกของปีนี้ แม้ว่าหุ้นกลุ่มเทคโนโลยีจะสามารถสร้างผลตอบแทนให้กับกองทุนได้ถึง 14%
แต่หุ้นกลุ่มธุรกิจน้ำมันและก๊าซ กลับให้ผลตอบแทนติดลบไปถึง 33% เนื่องจากราคาน้ำมันดิบในตลาดมีการปรับตัวลดลงจากสงครามราคาน้ำมันระหว่างซาอุดีอาระเบียและรัสเซีย
และการระบาดของ Covid-19 ที่ทำให้การเดินทางและการผลิตในภาคอุตสาหกรรมลดลง ก็ยิ่งเป็นปัจจัยกดดันราคาน้ำมันให้ต่ำลงไปอีก ซึ่งทำให้บริษัทน้ำมันหลายแห่งต้องขาดทุน
ผลที่ออกมาก็คือ มูลค่าทรัพย์สินสุทธิของกองทุนความมั่งคั่งแห่งชาติของนอร์เวย์ มีมูลค่าลดลงไปแล้วทั้งสิ้น 651,000 ล้านบาท ในช่วงครึ่งแรกของปีนี้..
ปิดท้ายด้วยข้อมูลที่น่าสนใจ
รู้ไหมว่า ถึงแม้ว่ามูลค่ากองทุนความมั่งคั่งแห่งชาติของนอร์เวย์จะลดลงไปหลายแสนล้านบาทในช่วง 6 เดือนแรกของปีนี้ แต่ถ้าเรามองย้อนกลับไป จะพบว่า
ในปี 1998 ประชากรนอร์เวย์มี 4.4 ล้านคน กองทุนความมั่งคั่งแห่งชาติของนอร์เวย์ มีมูลค่า 725,000 ล้านบาท เฉลี่ยแล้วคนนอร์เวย์มีสัดส่วนในทรัพย์สินกองทุนนี้คนละ 165,000 บาท
ในปี 2020 ประชากรนอร์เวย์มี 5.4 ล้านคน กองทุนความมั่งคั่งแห่งชาติของนอร์เวย์ มีมูลค่า 37.2 ล้านล้านบาท เฉลี่ยแล้วคนนอร์เวย์มีสัดส่วนในทรัพย์สินกองทุนนี้คนละ 6.9 ล้านบาท
เท่ากับว่า การเติบโตของกองทุนความมั่งคั่งแห่งชาติของนอร์เวย์ ทำให้โดยเฉลี่ยแล้วประชากรแต่ละคนในนอร์เวย์มีความมั่งคั่งขึ้นจากกองทุนนี้ถึง 42 เท่า ในช่วง 22 ปีที่ผ่านมา เลยทีเดียว..
----------------------
สัมผัสเทคโนโลยีรูปแบบใหม่จากสตาร์ตอัปไทย
Blockdit เป็นแพลตฟอร์มของแหล่งรวมนักคิด
ที่ช่วยอัปเดตสถานการณ์ ในรูปแบบบทความ วิดีโอ
รวมไปถึงพอดแคสต์ ที่มีให้ฟังระหว่างเดินทางด้วย
ลองใช้กันที่ 
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References
-
-
-
-
-
-